वाइब्रेंट विलेज प्रोग्राम का किया रिव्यू; CM ने की छितकुल से मंडी को बस चलाने की घोषणा
Himachal CM Sukhavindar Sukku Union Power Minister RK Singh हिमाचल के मुख्यमंत्री सुखविंदर सुक्खू और केंद्रीय ऊर्जा मंत्री आरके सिंह आज किन्नौर ​के दौरे पर है। यहां पर​​​​​​ वह चीन सीमा से सटे वाइब्रेंट विलेज छितकुल में विभिन्न निर्माण गतिविधियों का जायजा ले रहे हैं।
केंद्रीय ऊर्जा मंत्री आरके सिंह और प्रदेश के मुख्यमंत्री सुखविंदर सुक्खू ने आज किन्नौर जिला के छितकुल में वाइब्रेंट विलेज प्रोग्राम के तहत आयोजित संवाद कार्यक्रम में भाग लिया। दोनों नेताओं ने स्थानीय लोगों और ITBP के जवानों से संवाद किया।
केंद्रीय ऊर्जा मंत्री ने कहा कि वाइब्रेंट विलेज कार्यक्रम उत्तरी सीमा में बुनियादी सुविधाओं को मजबूत करने और शहरों के समान सभी सुविधाएं प्रदान करने के लिए केंद्र सरकार की एक पहल है। इस प्रोग्राम के तहत किन्नौर के छितकुल, पूह, नाको, लियो और चांगो गांवों को विकसित किया जाएगा।
आरके सिंह ने कहा कि केंद्रीय पब्लिक सेक्टर के एक उपक्रम (CPSU​​​​​​​) छितकुल गांव को गोद लेगा और इसके विकास के लिए राज्य सरकार को सहयोग प्रदान करेगा। उन्होंने कहा कि छितकुल में एक मेगावाट का विद्युत संयंत्र स्थापित किया जाएगा।
छितकुल से मंडी बस सेवा शुरू करने की घोषणा
मुख्यमंत्री सुक्खू ने छितकुल से मंडी के लिए बस सेवा आरम्भ करने की घोषणा की। उन्होंने कहा कि छितकुल में सामुदायिक हॉल, पार्किंग सहित बस स्टैंड और मिनी स्टेडियम के निर्माण की मांग पर प्राथमिकता के आधार पर विचार किया जाएगा।
क्या है वाइब्रेंट विलेज प्रोग्राम
वाइब्रेंट विलेज प्रोग्राम का मकसद भारत-चीन सीमा पर बसे गांवों का समग्र विकास करना है। इसके लिए केंद्र सरकार ने 4,800 करोड़ रुपए का खर्च निश्चित किया है। इसके अलावा इन गांवों में सड़कों के नेटवर्क को मजबूत करने के लिए 2,500 करोड़ रुपए अलग से आवंटित किए गए हैं।
भारत सरकार ने जिन गांवों को चुना है, ये वह गांव हैं जो कि भारत-चीन सीमा पर फर्स्ट रिस्पांडर के रूप में जाने जाते हैं। खास बात यह है कि गांवों में चल रहे बॉर्डर प्रोग्राम्स से इसका कोई लेना देना नहीं है। वाइब्रेंट विलेज प्रोग्राम उससे अलग प्रोजेक्ट है। इस प्रोजेक्ट का मुआयना सीधे तौर पर केंद्र सरकार के अधिकारी कर रहे हैं।
शिमला पहुंचेंगे आरके सिंह का सीएम ने किया स्वागत
इससे पहले सुबह के वक्त केंद्रीय ऊर्जा मंत्री आरके सिंह शिमला के जुब्बड़हट्टी एयरपोर्ट पहुंचे। यहां पर उनका स्वागत मुख्यमंत्री सुक्खू ने खुद किया। शिमला से दोनों नेता किन्नौर रवाना हुए और आज रात को किन्नौर में ही रुकेंगे।
वाटर सेस के मसले पर चर्चा संभावित
बताया जा रहा है कि किन्नौर प्रवास के दौरान दोनों के बीच पावर प्रोजेक्ट पर वाटर सेस को लेकर भी चर्चा की, क्योंकि केंद्र ने हिमाचल के वाटर सेस को असंवैधानिक करार दिया है। इसी तरह राज्य में स्थापित पावर प्रोजेक्ट में हिमाचल की हिस्सेदारी बढ़ाने तथा पावर प्रोजेक्टों में मिलने वाली 12 फीसदी रॉयल्टी को बढ़ा कर 30 प्रतिशत करने की भी मांग की।
शानन प्रोजेक्ट, BBMB प्रोजेक्ट का मसला भी उठाया
साल 2024 में शानन पावर प्रोजेक्ट की लीज खत्म हो रही है। प्रदेश सरकार लीज खत्म होने के बाद शानन प्रोजेक्ट को अपने अधीन लेना चाहती है। BBMB परियोजनाओं में प्रदेश के हिस्से की करोड़ों की रकम पंजाब व हरियाणा देने से आनाकानी कर रहे हैं। इन मुद्दों को लेकर भी केंद्रीय मंत्री से CM सुक्खू ने मंत्रणा की।